Buroyê Huqûqî yê Asrinî  eşkerayîyêka nuştekîye weşanaye û pare kerd ke ê nêeşkenê Rayberê Şarê Kurdî Abdullah Ocalanî û tepişteyanê bînan ê Îmraliyî ra xebere bigêrê.
Eşkerayîya Buroyê Huqûqî yê Asrinî wina ya:
''Raya umûmîye rê;
Di emngan ra zêde yo ke ma nêeşkenê muwekîlanê xo ra xebere bigêrê. Pêvînayîşê telefonî yê 27ê nîsana 2020î ra nata ma derheqê rewşa înan de xeberêke nêgirewte. Bi taybetî ma semedê janê vîrusê Covid-19î ra zaf biqesawet ê.
Rejîmê înfazî yê bêhuqûqî yê xoserî yê Zîndanê Îmraliyî, şert û mercanê awhewayî yê girav û îzolasyonî ra Zîndanê Îmraliyî zêdêr zerar dano ruh û bedenê merdiman. Seba ke serrê înan pîlêr ê û wayîrê nêweşîyan ê kronîkan ê muwekîlê ma binê tehlukeyê vîrusê Korona de yê.
Muracatê mayê seba pêvînayîşî bêcewab yenê verdayene. Birêz Ocalanî pêvînayîşê xo yê telefonî de vatbi 'Rewşa mi hol a, la dima se beno nêzanena' û bi nê hawayî bale antbi rewşa weşîye ser. Destûr nêno dayene ke pê mektub, faks û hacetanê bînan muwekîlanê ma de têkilîye bêra ronayene. Rejîmê înfazî yo taybet o ke nîşaneyê îqtîdarî yo, teberê huqûqî de têgêreno.
Muracatê ma yê têkilîye û tedbîranê vera vîrusî  semedê cezayanê dîsîplînî ra ke sebebê ci nêzanîyenê ameyî redkerdene. No tewir qesawitanê ma zêdîneno. Astengkerdişê têkilîyan îşkence û têgêrayîşê xirabî yê. Ma vera nê kerdişan 19ê hezîrana 2020î de muracatê Mehkemeya Bingeyî dabi. Na çarçewe de ganî cade îmkanî bêrê peydakerdene ke ma muwekîlanê xo reyde pêvînayîş bikerê. Goreyê huqûq û qanûnan ganî nê waştişê ma ser o bêro vindartene. Coka ma selahîyetdaran ra pawenê ke pê cewabanê xo qesawitê ma çin bikerê. Ma pê rêzdarî pêşkêşê rayaumûmîye kenê.''
